钦定古今图书集成/历象汇编/庶征典/第026卷 > 《次韵和石永公七月十五夜月蚀诗》
## 钦定古今图书集成/历象汇编/庶征典/第026卷 > 《次韵和石永公七月十五夜月蚀诗》

明刘基

招摇指坤月望日，大月如盘海中出。不知妖怪从何
来，惝恍初惊天眼眣。儿童走报开户看，城角咿呜声
未卒。蟾迯兔遁漠无踪，璧陨珠沈一何疾。丈夫愕视
隘街巷，妇女喧呼动圭筚。辉辉稍辨河汉沫，耿耿渐
明荒冢漆。百官袍笏群吏趋，伐鼓撞钲仍设韠。赤水
难令罔象求，渑池莫效相如叱。升檐变阁到空旷，壒
掩氛侵殊靡毕。广寒桂树劫火烬，借问嫦娥有何术。
今年下土困炎沴，草木焦枯野萧瑟。漭号暍死龙甲
焮，赤熛当衢挂萍实。光芒照灼元武烂，谁复琐琐怜
蚌鹬。今夜慝作最差异，天道幽微孰能诘。太阴配日
宰臣象，无乃常形多纵轶。近来营垒遍宇内，羽林惨
澹空𫓧锧。荒郊废市何所见，夔罔蛟蛇兼蚤虱。此皆
在地不在天，未若虾蟆狡而獝。黄文结璘上诉帝，赐
以小戎骖牡骘。剖蟆洗魄还月光，再起咎繇明典秩。
返蟾归兔复纤阿，万古游尘避清跸。